**Všeobecne záväzné nariadenie obce Vysoká č.3/2015**

**o nakladaní s komunálnymi odpadmi, drobnými stavebnými odpadmi a elektroodpadmi z domácností na území obce Vysoká**

Obecné zastupiteľstvo vo Vysokej podľa ustanovenia § 6 ods. 1 zákona SNR č. 369/1990 Zb. o obecnom zriadení v znení neskorších predpisov, § 81 ods. 8 zákona NR SR č. 79/2015 Z.z. o odpadoch (ďalej len zákona o odpadoch), sa uznieslo na prijatí tohto všeobecne záväzného nariadenia.

**I. Časť**

**Základné ustanovenia**

Článok 1

Predmet úpravy

1. Toto všeobecne záväzné nariadenie (ďalej len VZN) upravuje podrobnosti o nakladaní s jednotlivými druhmi komunálnych odpadov (ďalej len KO):

a) so zmesovým KO,

b) s vytriedenými zložkami KO vrátane:

* elektroodpadov z domácností,
* odpadov z obalov a odpadov z neobalových výrobkov zbieraných spolu s obalmi,
* použitých prenosných batérií a akumulátorov a automobilových batérií a akumulátorov,

c) s drobnými stavebnými odpadmi (ďalej len DSO),

d) s objemným odpadom (ďalej len ObjO),

e) s odpadom zo žúmp a septikov (ďalej len OŽS),

f) s odpadom z domácností s obsahom škodlivín (nebezpečný odpad, ďalej len NO),

h) s biologicky rozložiteľným komunálnym odpadom (ďalej len BRKO) vrátane jedlých olejov a tukov a biologicky rozložiteľným kuchynským a reštauračným odpadom od prevádzkovateľa kuchyne.

2. VZN ďalej upravuje najmä podrobnosti o:

1. spôsobe zberu a prepravy KO,
2. spôsobe triedeného zberu jednotlivých zložiek KO,
3. spôsobe nahlasovania nezákonne umiestneného odpadu,
4. dôvodoch nezavedenia triedeného zberu pre biologicky rozložiteľný kuchynský odpad

VZN ďalej upravuje:

1. práva a povinnosti pôvodcu KO a DSO,
2. povinnosti vlastníka alebo správcu nehnuteľností,
3. povinnosti právnickej osoby a fyzickej osoby podnikajúcej na území obce (ďalej len podnikateľský subjekt)
4. povinnosti zmluvných organizácií pre výkon odpadového hospodárstva na území obce Vysoká

v záujme zaistenia ochrany životného prostredia, bezpečnosti a zdravia občanov a dodržiavania čistoty a verejného poriadku na území obce.

Článok 2

Základné pojmy

1. Odpadové hospodárstvo je činnosť zameraná na predchádzanie a obmedzovanie vzniku odpadov a znižovanie ich nebezpečnosti pre životné prostredie a nakladanie s odpadmi v súlade so zákonom o odpadoch.

2. Pôvodca odpadu je každý pôvodný pôvodca, koho činnosťou odpad vzniká alebo ten, ktorý vykonáva úpravu zmiešavanie alebo iné úkony s odpadmi, pokiaľ ich výsledkom je zmena povahy alebo zloženie týchto odpadov.

3. Držiteľ odpadu je pôvodca odpadu alebo osoba, ktorá má odpad v držbe.

4. Nakladanie s odpadom je zber, preprava, zhodnocovanie a zneškodňovanie odpadu, vrátane dohľadu nad týmito činnosťami a nasledujúcej starostlivosti o miesta zneškodňovania a zahŕňa aj konanie vo funkcii obchodníka alebo sprostredkovateľa.

5. Zber odpadu je zhromažďovanie odpadu od iných osôb vrátane predbežného triedenia a dočasného uloženia odpadu na účely prepravy do zariadenia na spracovanie odpadov.

6. Zhromažďovanie odpadov je dočasné uloženie odpadov pred ďalším nakladaním s nimi.

7. Triedenie odpadov je delenie odpadov podľa druhov, kategórií alebo iných kritérií alebo oddeľovanie zložiek odpadov, ktoré možno po oddelení zaradiť ako samostatné druhy odpadov.

8. Triedený zber komunálnych odpadov je činnosť, pri ktorej sa oddelene zbierajú zložky komunálnych odpadov..

9. Zložka komunálnych odpadov je ich časť, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov.

10. Stojisko zberných nádob je miesto vyhradené na zberné nádoby, patriace konkrétnym nehnuteľnostiam, alebo určené obcou.

11. Vývozné miesto je miesto určené pre dočasné zhromaždenie jednotlivých zložiek KO za účelom ich následného zberu a prepravy.

12. Opätovné použitie je činnosť, pri ktorej sa výrobok alebo časť výrobku, ktorý nie je odpadom, znova použije na ten istý účel, na ktorý bol určený.

13. Príprava odpadu na opätovné použitie je činnosť zhodnocovania súvisiaca s kontrolou, čistením alebo opravou, pri ktorej sa výrobok alebo časť výrobku, ktoré sa stali odpadom, pripravia, aby sa opätovne použili bez akéhokoľvek iného predbežného spracovania.

14. Úprava odpadu je činnosť, ktorá vedie k zmene chemických, biologických alebo fyzikálnych vlastností odpadu za účelom umožnenia alebo uľahčenia jeho prepravy, zhodnotenia, spracovania alebo za účelom zmenšenia objemu alebo zníženia jeho nebezpečných vlastností.

15. Kompostovanie je prirodzený riadený aeróbny biochemický proces, pri ktorom z pôvodných organických látok vplyvom živých organizmov vzniká organické hnojivo – kompost.

16. Domáce kompostovanie je kompostovanie biologicky rozložiteľných komunálnych odpadov (BRKO) v domácom kompostovisku (u pôvodcu) a súčasné používanie kompostu samotným pôvodcom. Domáce kompostovanie je predchádzanie vzniku odpadu.

17. Anaeróbna digescia, je anaeróbny riadený proces, pri ktorom je z pôvodných organických látok pomocou metanogénnych baktérií uvoľňovaný bioplyn za účelom ďalšieho využitia.

18. Zhodnocovanie odpadu je činnosť, ktorej hlavným výsledkom je prospešné využitie odpadu za účelom nahradiť iné materiály vo výrobnej činnosti alebo v širšom hospodárstve, alebo zabezpečenie pripravenosti odpadu na plnenie tejto funkcie; zoznam činností zhodnocovania odpadu je uvedený v prílohe č. 1 zákona o odpadoch.

19. Zneškodňovanie odpadov je činnosť, ktorá nie je zhodnocovaním, aj vtedy, ak je druhotným výsledkom činnosti spätné získanie látok alebo energie; zoznam činností zneškodňovania odpadu je uvedený v prílohe č. 2 zákona o odpadoch.

20. Komunálne odpady (KO) sú odpady z domácností vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činnosti právnickej alebo fyzickej osoby – podnikateľa; za odpady z domácnosti sa považujú aj odpady z nehnuteľností slúžiacich fyzickým osobám na individuálnu rekreáciu, napr. zo záhrad, chát, chalúp alebo na parkovanie alebo uskladnenie vozidla, používaného pre potreby domácnosti, najmä z garáží. Komunálnymi odpadmi sú aj všetky odpady vznikajúce pri čistení verejných komunikácií a priestranstiev, ktoré sú majetkom obce alebo v jeho správe, a taktiež pri údržbe verejnej zelene vrátane parkov a cintorínov ktoré sú majetkom obce alebo v správe obce a ďalšej zelene na pozemkoch fyzických osôb.

21. Drobný stavebný odpad (DSO) je odpad z bežných udržiavacích prác vykonávaných fyzickou osobou alebo pre fyzickú osobu, ktorý neobsahuje nebezpečné látky a za ktorý sa platí miestny poplatok za komunálne odpady a drobné stavebné odpady.

22. Zmesový komunálny odpad je nevytriedený komunálny odpad alebo komunálny odpad po vytriedení zložiek komunálneho odpadu..

23. Elektroodpad z domácností je elektroodpad, ktorý pochádza z domácností fyzických osôb a z obchodných, priemyselných, inštitucionálnych a iných zdrojov, ktorý je svojím zložením a množstvom podobný tomu, ktorý pochádza z domácností fyzických osôb.

24. Objemný odpad (ObjO) je komunálny odpad, ktorý kvôli svojim rozmerom a hmotnosti nie je možné umiestniť do zberných nádob bez toho, aby sa poškodili, alebo aby z nich tento odpad vyčnieval (nepotrebný nábytok, okná, dvere, umývadlá, WC a pod.).

25. Nebezpečný odpad (NO) je odpad, ktorý má aspoň jednu z nebezpečných vlastností definovaných v prílohe 4 zákona o odpadoch. Sú to najmä výbušnosť, oxidovateľnosť, horľavosť, dráždivosť, toxicita, rakovinotvornosť, mutagénnosť a ekotoxicita.

26. Zelený bioodpad je biologicky rozložiteľný odpad zo záhrad, parkov a cintorínov (kat. číslo 20 02 01). Obsahuje rastlinný materiál, najmä trávu, lístie, konáre, vypletú burinu, pozberové zvyšky z pestovania, zhnité ovocie a zeleninu, piliny, drevnú štiepku, hobliny, drevný popol a pod.

27. Kuchynský bioodpad je biologicky rozložiteľný kuchynský odpad (kat. číslo 20 01 08) a jedlé oleje a tuky (kat. číslo 20 01 25). Medzi biologicky rozložiteľný kuchynský odpad patrí odpad, ktorý vzniká pri príprave jedál a nápojov (zvyšky z čistenia ovocia a zeleniny, vaječné škrupiny, nespracované zostatky surovín a pod.), ako aj odpad vzniknutý po konzumácii jedál a nápojov (použité papierové servítky, neskonzumované zostatky pokrmov, kávové a čajové zvyšky a pod.) a taktiež potraviny po záručnej dobe. Kuchynský bioodpad pochádza od prevádzkovateľov kuchýň ako aj od fyzických osôb.

Ak kuchynský bioodpad (kat. číslo 20 01 08) obsahuje zvyšky živočísneho pôvodu, klasifikuje sa ako vedľajší živočíšny produkt a v prípade, že sa zberá a ďalej zhodnocuje, musí s ním byť nakladané v zmysle nariadenia komisie 142/2011 a nariadenia EP a Rady 1069/2009 a pokynov štátnej veterinárnej a potravinovej správy. Pri spracovaní takéhoto odpadu musí byť zabezpečená jeho hygienizácia, čo znamená pôsobenie teploty min. 70°C počas min. 1 h na max. veľkosť častíc odpadu 12 mm.

Odpadové jedlé oleje a tuky (kat. číslo 20 01 25) sa radia v zmysle čl. 10 písm. p) nariadenia EP a Rady 1069/2009 medzi vedľajšie živočíšne produkty a platia pre ne podmienky ako pri nakladaní s vyššie uvedeným kuchynským bioodpadom s obsahom zvyškov živočíšneho pôvodu.

28. Iné biologicky rozložiteľné odpady sú:

a) lepenka a papier (kat. číslo 20 01 01),

b) textílie (kat. číslo 20 01 11) – len biologicky odbúrateľné textílie, napr. ľan, bavlna,

c) drevo (kat. číslo 20 01 38) – len chemicky neošetrené drevo,

d) odpad z trhovísk (kat. číslo 20 03 02), pokiaľ neobsahuje biologicky neodbúrateľné prímesi, napr. plasty,

e) kal zo septikov (kat. číslo 20 03 04).

29. Prevádzkovateľ kuchyne je fyzická osoba – podnikateľ a právnická osoba, ktorá prevádzkuje zariadenie spoločného stravovania (podľa § 2, ods. 4, písm. i) zákona 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov). Zariadenie spoločného stravovania je zariadenie, ktoré poskytuje služby spojené s výrobou, prípravou a podávaním pokrmov a nápojov. Patria sem reštaurácie, kaviarne, čajovne, školské kuchyne, stravovacie zariadenia domovov sociálnych služieb, stravovacie prevádzky zdravotníckych zariadení a pod.

30. Nehnuteľnosťou sú všetky trvalé a dočasné stavby pevne spojené so zemou pevným základom, najmä bytové domy a nebytové priestory vo vlastníctve fyzických a právnických osôb, rodinné domy (§ 43b ods. 3 stavebného zákona c. 50/1976 Zb., § 43 ods. 2 stavebného zákona c. 50/1976 Zb.), nehnuteľnosti slúžiace na individuálnu rekreáciu (chaty), pozemky, stojiská zberných nádob.

31. Vlastníkom alebo správcom nehnuteľnosti pre:

a) bytové domy vo vlastníctve obce je obec

b) bytové domy vo vlastníctve fyzických a právnických osôb je spoločenstvo vlastníkov bytov a nebytových priestorov alebo správca (zákon NR SR č. 182/1993 Z.z.)

c) rodinné domy je vlastník rodinného domu

d) nehnuteľnosť, byt alebo nebytový priestor slúžiaci na podnikanie je vlastník alebo nájomca nehnuteľnosti, bytu alebo nebytového priestoru

e) nehnuteľnosť slúžiacu na individuálnu rekreáciu (chata, byt, nebytový priestor) je vlastník nehnuteľnosti

32. Organizácia pre výkon odpadového hospodárstva na území obce Vysoká je právnická osoba, ktorá nakladá s odpadmi na území obce, zabezpečuje zber, prepravu, zhodnotenie a zneškodnenie odpadov. Táto organizácia má primerané technické, materiálne, a personálne zabezpečenie pre výkon požadovaných činností a potrebné súhlasy orgánov štátnej správy odpadového hospodárstva a má uzatvorenú zmluvu s Obcou Vysoká.(Ďalej len zmluvná organizácia)

33. Organizácia zodpovednosti výrobcov (ďalej aj OZV) je právnická osoba definovaná v zmysle zákona o odpadoch, ktorej hlavnou úlohou vo vzťahu k obci je zabezpečenie triedeného zberu vyhradeného prúdu odpadov (OZV pre elektroodpad, OZV pre batérie a akumulátory, OZV pre obaly a neobalové výrobky a pod.).

34. OZV pre obaly a neobalové výrobky (ďalej len OZV pre obaly) zabezpečuje triedený zber obalov a neobalových výrobkov (papier, plasty, sklo, kovy a nápojové kartóny) v súlade s týmto VZN na základe zmluvy s obcou .

35. Kalendár zvozu vymedzuje termíny odvozu jednotlivých druhov odpadu a ich zložiek a je určený všetkým pôvodcom a držiteľom odpadu.

36. Intervalový systém zberu je zmluvne dohodnutý interval odvozu KO od držiteľa odpadu zmluvnou organizáciou .

37. Objednávkový systém zberu je zber nepravidelný a realizovaný na základe objednávky držiteľa odpadu. Držiteľ odpadu predkladá objednávky na prepravu a zneškodňovanie odpadu zmluvnej organizácii

38. Mobilný zber nebezpečných zložiek KO je zber zaistený v pravidelných intervaloch na určených miestach prostredníctvom špeciálneho zberného vozidla.

39. Množstvový zber je zber zmesových komunálnych odpadov a drobných stavebných odpadov, pri ktorom ich pôvodca platí miestny poplatok za komunálne odpady a drobné stavebné odpady ustanovený podľa osobitného predpisu vo výške, ktorá je priamo úmerná množstvu týchto odpadov vyprodukovaných pôvodcom odpadu za daný čas.

Článok 3

Účel odpadového hospodárstva

1. Účelom odpadového hospodárstva je:

a) predchádzať vzniku odpadov a obmedzovať ich tvorbu najmä domácim kompostovaním, rozvojom technológií šetriacich prírodné zdroje, výrobou výrobkov, ktorá rovnako, ako výsledné výrobky, čo možno najmenej zvyšuje množstvo odpadov a čo možno najviac znižuje znečisťovanie životného prostredia, vývojom vhodných metód zneškodňovania nebezpečných látok obsiahnutých v odpadoch určených na zhodnotenie,

b) triedením využiteľných zložiek komunálneho odpadu znižovať podiel odpadu určeného na zneškodňovanie,

c) zhodnocovať odpady ich opätovným použitím, recykláciou, alebo inými procesmi umožňujúcimi získavanie druhotných surovín, ak nie je možný alebo účelný postup podľa písmena a),

d) využívať odpady ako zdroj energie len v zariadeniach na to určených, ak nie je možný alebo účelný postup podľa písmen a) až c),

e) zneškodňovať odpady spôsobom neohrozujúcim zdravie ľudí a nepoškodzujúcim životné prostredie nad mieru ustanovenú zákonom o odpadoch, ak nie je možný alebo účelný postup podľa písmen a) až d).

Článok 4

Spoločné ustanovenia

1. Pri nakladaní s odpadmi alebo inom zaobchádzaní s nimi je každý pôvodca odpadu povinný:

1. správne zaradiť odpad alebo zabezpečiť správnosť zaradenia odpadu podľa Katalógu odpadov,
2. zabezpečiť spracovanie odpadu v zmysle hierarchie odpadového hospodárstva podľa Časti 1, článku 3,
3. odovzdať odpady len osobe oprávnenej nakladať s odpadmi podľa zákona o odpadoch,
4. chrániť zdravie ľudí a životné prostredie,
5. dodržiavať ďalšie relevantné ustanovenia § 14 ods. 1 zákona o odpadoch.

2. Zakazuje sa:

a) uložiť alebo ponechať odpad na inom mieste ako na mieste na to určenom v súlade so zákonom o odpadoch a týmto VZN,

b) zneškodniť odpad alebo zhodnotiť odpad inak ako v súlade so zákonom o odpadoch,

c) zneškodniť odpad vypúšťaním a vhadzovaním do vodného recipienta, zneškodňovať odpad spôsobom injektáže čerpateľných odpadov do vrtov, baní, prírodných úložísk a zneškodniť odpad ukladaním do povrchových nádrží (jám, rybníkov),

d) riediť a zmiešavať jednotlivé druhy nebezpečných odpadov alebo nebezpečné odpady s odpadmi, ktoré nie sú nebezpečné za účelom zníženia koncentrácie prítomných škodlivín,

e) opotrebované batérie a akumulátory, ako aj ostatný elektroodpad zmiešavať s odpadmi z domácností,

f) vypúšťať odpadové minerálne a aj jedlé oleje do povrchových vôd, podzemných vôd a do kanalizácie,

g) uložiť alebo vypúšťať odpadové oleje a vypúšťať akékoľvek zostatky po spracovaní odpadov olejov do pôdy,

h) zneškodňovať skládkovaním zelený bioodpad,

i) zneškodňovať skládkovaním odpadové pneumatiky, pneumatiky z bicyklov a pneumatiky s väčším vonkajším priemerom ako 1400 mm,

j) spaľovať akýkoľvek bioodpad (časť 1, článok 2, ods. 26, 27, 28 ), zákaz sa nevzťahuje na spaľovanie palivového dreva,

k) spaľovať komunálny odpad na voľnom priestranstve a vo vykurovacích zariadeniach v domácnostiach

l) zneškodňovať a spaľovať batérie a akumulátory a narúšať ich celistvosť,

m) poškodzovať elektrozariadenia (definované v zmysle zákona o odpadoch)

a elektroodpady z domácností tak, že dochádza k úniku nebezpečných látok

z elektrozariadení a elektroodpadov z domácností do životného prostredia a k inému

poškodzovaniu životného prostredia,

n) dopĺňať transformátory polychlórovanýmibifenylmi.

3. Držiteľ odpadových minerálnych olejov, opotrebovaných batérií a akumulátorov je povinný ich odovzdať len subjektu, ktorý je držiteľom autorizácie, tzv. osobitného oprávnenia udeleného Ministerstvom životného prostredia SR na nakladanie s týmito odpadmi.

4. Ak nie je ustanovené inak, náklady na činnosti smerujúce k zneškodňovaniu odpadov a náklady na zneškodňovanie odpadov znáša držiteľ odpadu, pre ktorého sa zneškodňovanie odpadu, vrátane zberu a úpravy odpadu vykonáva. Ak takýto držiteľ odpadu nie je známy, znáša ich posledný známy držiteľ odpadu.

5. Ak je držiteľ odpadu známy, ale nezdržiava sa na území Slovenskej republiky, zabezpečí zneškodnenie odpadu obec, v pôsobnosti ktorej sa odpad nachádza, na náklady držiteľa odpadu.

**Článok 5**

**Zodpovednosť za nezákonné umiestnenie odpadu**

1. Oznámiť umiestnenie odpadu na nehnuteľnosti, ktoré je v rozpore so zákonom o odpadoch a týmto VZN (ďalej len „nezákonné umiestnenie odpadu“) môže akákoľvek fyzická osoba alebo právnická osoba Okresnému úradu Banská Štiavnica, odbor životného prostredia ako príslušnému orgánu štátnej správy odpadového hospodárstva (ďalej len „Okresný úrad“) alebo obci Vysoká.

2. Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť orgánu uvedenému v odseku 1.

3. O oznámeniach podaných podľa odsekov 1 a 2 sa obec a Okresný úrad navzájom informujú najneskôr do siedmich pracovných dní odo dňa oznámenia.

4. Ak z oznámenia podľa odsekov 1 a 2 vyplýva, že ide o nezákonné umiestnenie odpadu do vodného toku, na pobrežných pozemkoch alebo v inundačných územiach, je ten, kto oznámenie prijal, povinný bezodkladne o uvedenej skutočnosti informovať príslušný orgán štátnej vodnej správy.

5. Na podklade oznámenia vlastníka, správcu alebo nájomcu nehnuteľnosti, na ktorej bol nezákonne umiestnený odpad, z vlastného podnetu alebo podnetu iného orgánu štátnej správy Okresný úrad overí, či rozsah nezákonne umiestneného odpadu nasvedčuje tomu, že bol spáchaný trestný čin, a vydá o tom odborné vyjadrenie.

6. Ak z oznámenia inej osoby ako uvedenej v odseku 5 možno predpokladať, že bol spáchaný trestný čin, Okresný úrad postupuje podľa odsekov 5 a 7.

7. Ak Okresný úrad zistí skutočnosť nasvedčujúcu tomu, že bol spáchaný trestný čin, vykoná jej oznámenie podľa osobitného predpisu a konanie o určenie zodpovednej osoby nezačne.

8. Ak Okresný úrad nezistí skutočnosť nasvedčujúcu tomu, že bol spáchaný trestný čin, začne konanie o určenie zodpovednej osoby, v ktorom postupuje podľa odsekov 9 až 12.

9. Okresný úrad v konaní o určenie zodpovednej osoby

a) zisťuje osobu zodpovednú za nezákonné umiestnenie odpadu,

b) zisťuje, či vlastník, správca alebo nájomca nehnuteľnosti, na ktorej došlo k nezákonnému umiestneniu odpadu, zanedbal povinnosť urobiť všetky opatrenia a ochranu svojej nehnuteľnosti podľa osobitného predpisu alebo povinnosť podľa rozhodnutia súdu, alebo či mal z tohto umiestnenia odpadu majetkový prospech alebo iný prospech, ak nezistí osobu podľa písmena a).

10, Ak Okresný úrad v konaní o určenie zodpovednej osoby zistí osobu zodpovednú za nezákonné umiestnenie odpadu podľa odseku 9 písm. a), určí ju za osobu povinnú zabezpečiť nakladanie s nezákonne umiestneným odpadom.

11. Ak Okresný úrad v konaní o určenie zodpovednej osoby zistí, že nastali skutočnosti uvedené v odseku 9 písm. b), určí vlastníka, správcu alebo nájomcu nehnuteľnosti, na ktorej došlo k nezákonnému umiestneniu odpadu, za osobu povinnú zabezpečiť nakladanie s nezákonne umiestneným odpadom.

12. Ak výsledkom postupu podľa odsekov 10 a 11 nebola určená osoba povinná zabezpečiť nakladanie s nezákonne umiestneným odpadom, Okresný úrad ukončí konanie o určenie zodpovednej osoby rozhodnutím, v ktorom konštatuje uvedenú skutočnosť.

13. Osoba určená ako zodpovedná za nakladanie s nezákonne umiestneným odpadom v súlade s odsekom 10 alebo 11 je povinná zabezpečiť zhodnotenie alebo zneškodnenie tohto odpadu v súlade s týmto zákonom na vlastné náklady; ak ide o komunálne odpady alebo drobné stavebné odpady, urobí tak výlučne prostredníctvom organizácie TS m. p.

14. V prípade uvedenom v odseku 12 zabezpečí zhodnotenie alebo zneškodnenie odpadu v súlade s týmto zákonom na vlastné náklady

a) Obec, ak ide o komunálne odpady alebo drobné stavebné odpady,

b) Okresný úrad, ak ide o iné odpady ako odpady uvedené v písmene a).

15. Ak po oznámení podľa odseku 7 orgán policajného zboru oznámi Okresnému úradu, že pre nezákonne umiestnený odpad je možné zabezpečiť zhodnotenie alebo zneškodnenie, postupuje sa podľa odseku 14.

16. Kto zabezpečil zhodnotenie odpadu alebo zneškodnenie odpadu v súlade s odsekom 14, má nárok na náhradu vynaložených nákladov voči osobe, ktorá je zodpovedná za nezákonné umiestnenie odpadu.

17. Okresný úrad môže požiadať v konaní podľa odseku 9 o súčinnosť orgány policajného zboru pri objasňovaní nezákonného umiestnenia odpadu.

18. Obec je oprávnená zabezpečiť v súlade s týmto zákonom zhodnotenie alebo zneškodnenie nezákonne umiestneného odpadu, ktorý je komunálnym odpadom alebo drobným stavebným odpadom, bezodkladne po jeho zistení, pričom v tomto prípade sa postup podľa odsekov 3 až 17 neuplatní; obec je povinná o tom informovať Okresný úrad najneskôr do troch pracovných dní.

**Článok 6**

**Nakladanie s komunálnymi odpadmi a s drobnými stavebnými odpadmi**

1. Za nakladanie s komunálnymi odpadmi, ktoré vznikli na území obce a s drobnými stavebnými odpadmi, ktoré vznikli na území obce, zodpovedá obec Vysoká.

2. Pôvodca komunálnych odpadov a drobných stavebných odpadov je povinný nakladať alebo inak s nimi zaobchádzať v súlade s týmto všeobecne záväzným nariadením obce. Taktiež je povinný:

a) zapojiť sa do systému zberu komunálnych odpadov v obci,

b) užívať zberné nádoby zodpovedajúce systému zberu komunálnych odpadov v obci,

c) triediť komunálny odpad v zmysle Časti 2, článku 2 a oddelené zložky komunálneho odpadu ukladať do určených nádob v zmysle Časti 1, článku 6 ods. 3 písm. b)

d) po vytriedení zložiek KO podľa bodu c) ukladať zmesový KO do určených nádob v zmysle Časti 1, článku 6 ods. 3 písm. a).

3. Pre zber komunálneho odpadu sa používajú nasledovné zberné nádoby (ZN):

a) pre zmesový KO:

**nádoby typizované pre zber KO (norma DIN 30 740) s objemom 120 l a 240 l, 1100 l**

**plastové alebo kovové , čiernej, sivej alebo oceľovej farby,**

**plastové vrecia,**

b) farebné označenie ZN pre jednotlivé zložky KO:

**papier (vrátane odpadov z obalov) – modrá farba,**

**plasty (vrátane odpadov z obalov) – žltá farba,**

**sklo (vrátane odpadov z obalov) – zelená farba,**

**nápojové kartóny a kovy (vrátane odpadov z obalov) – červená farba,**

**biologicky rozložiteľný odpad – hnedá farba,**

**zmesový komunálny odpad – čierna, sivá alebo kovová farba.**

4. ZN pre vytriedené zložky KO musia byť riadne a jednoznačne označené, aby bolo zrejmé, aké zložky KO do nich patria.

5. Stavebný odpad sa zberá prostredníctvom veľkoobjemových kontajnerov na požiadanie držiteľa odpadu na Obecnom úrade, a objemný odpad sa zberá prostredníctvom veľkoobjemových kontajnerov umiestnených na vyhradených miestach.

6. ZN nesmú tvoriť prekážku cestnej premávky v zmysle Zákona NR SR č. 8/2009 Z.z. o cestnej premávke v znení neskorších predpisov.

7. Zber a prepravu komunálnych odpadov, vrátane mobilného zberu s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže vykonávať len organizácia, ktorá má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide o zber odpadov z obalov a odpadov z neobalových výrobkov, vykonávať ich zber môže len organizácia , ktorá má uzatvorenú zmluvu podľa § 59 ods. 4 zákona o odpadoch s OZV pre obaly, s ktorou obec uzavrela zmluvu podľa § 59 ods. 2 zákona o odpadoch.

8. Obec je oprávnená požadovať potrebné informácie na plnenie povinností podľa § 14 ods. 1 písm. f) a g) zákona o odpadoch od prevádzkovateľa kuchyne, držiteľa komunálneho odpadu a od držiteľa drobného stavebného odpadu.

9. Prevádzkovateľ kuchyne, držiteľ komunálneho odpadu, držiteľ drobného stavebného odpadu, alebo ten, kto nakladá s komunálnymi odpadmi alebo s drobnými stavebnými odpadmi na území obce, je povinný na vyžiadanie obce poskytnúť pravdivé a úplné informácie súvisiace s nakladaním s komunálnymi odpadmi a s drobnými stavebnými odpadmi.

10. Vlastník alebo správca nehnuteľnosti je povinný:

a) zabezpečiť typ a minimálny počet zberných nádob (ZN) v zmysle Časti 1, článku 6 ods. 3 a Časti 2, článku 1 ods. 4,

b) používať vhodný typ ZN tak, aby ZN mohli byť manipulovateľné príslušnou technikou vzhľadom na lokalitu, kde sa nachádzajú,

c) umožniť označenie stojiska zberných nádob

d) umiestniť stojisko zberných nádob v priestore, ktorý určí obec po dohode s vlastníkom alebo správcom nehnuteľnosti.

e) v súlade s hygienickými, estetickými a protipožiarnymi požiadavkami a bezpečnosťou na verejných komunikáciách vybudovať, dobudovať alebo prebudovať verejne prístupné stojisko na vlastné náklady,

f) zabezpečiť prístup k zberným nádobám, čistotu stojísk a okolia zberových nádob, starať sa o označenie stojiska zberných nádob

g) ukladať oddelené zložky KO do určených zberných nádob v zmysle Časti 2, článku 2 a zabrániť ich zmiešaniu.

h) pri poškodení označenia stojiska zberných nádob, bezodkladne túto skutočnosť nahlásiť obci.

11. V prípade používania iných ZN na jednotlivé druhy odpadov ako je uvedené v ods. 3 a 4, je vlastník alebo správca nehnuteľnosti povinný zosúladiť typ, farebné označenie a označenie ZN v zmysle ods. 3 a 4, najneskôr do 6 mesiacov od nadobudnutia účinnosti tohto VZN. Ak je nádoba v súlade s ods. 3 z hľadiska typu ZN, ale nie z hľadiska farebného označenia (ods. 3 písm. b), farebné označenie a označenie v zmysle ods. 4 zabezpečí vlastník alebo správca nehnuteľnosti v spolupráci s  obcou do 6 mesiacov odo dňa nadobudnutia účinnosti tohto VZN.

12. Vlastník, správca nehnuteľnosti, alebo držiteľ odpadu je povinný ukladať KO do ZN tak, aby sa tieto dali uzatvoriť, aby z nich KO nevypadával.

13. Vlastník, správca nehnuteľnosti, alebo držiteľ odpadu má zakázané:

a) svojvoľne presúvať ZN alebo stojiská, bez oznámenia

b) zmiešavať oddelené zložky KO v rozpore so systémom triedeného zberu obce,

c) spaľovať KO v ZN,

d) vkladať do ZN horúci popol, tlejúce cigarety a iné horúce veci, ktoré by mohli spôsobiť vznietenie odpadu a poškodenie ZN,

e) poškodzovať ZN vrátane ich označenia a vylepovať na ne plagáty,

f) zhutňovať obsah ZN.

g) ukladať do ZN zeminu, objemné odpady, nebezpečné odpady a iné druhy odpadu, než tie, pre ktoré boli určené v zmysle Časti 1, článku 6 ods. 3.

h) spaľovať materiály obsahujúce plasty, gumu, lepidlá, riedidlá a náterové hmoty v domácich ohniskách a kúreniskách.

14. Organizácia s ktorou má obec podpísanú zmluvu je povinná manipulovať so zbernými nádobami tak, aby nedochádzalo k ich poškodzovaniu.

15. Zbernú nádobu na zmesový komunálny odpad v zmysle ods. 3, písm. a) je povinný zabezpečiť si pôvodný pôvodca odpadu (vlastník, správca nehnuteľnosti, nájomca) na vlastné náklady.

16. Náklady na zabezpečenie zberných nádob na triedený zber papiera, plastov, skla, nápojových kartónov a kovy v zmysle ods. 3, písm. b) znáša OZV pre obaly..

17. Náklady na zabezpečenie zberných nádob na triedený zber biologicky rozložiteľného odpadu v zmysle ods. 3, písm. b) znáša obec a tieto náklady sú zahrnuté do miestneho poplatku za komunálne odpady a drobné stavebné odpady.

18. Obec zabezpečuje pre občanov informácie o systéme zberu KO a DSO vrátane triedeného zberu, o správnom výkone triedenia odpadov, o intervaloch odvozu jednotlivých zložiek KO ako aj zmesového KO a DSO, o kalendári odvozu a pod. v spolupráci s OZV pre obaly a na náklady OZV pre obaly. Tieto informácie zverejňuje na úradnej tabuli obce, prostredníctvom miestnych novín, na oficiálnej internetovej stránke obce a do domácností formou informačných letákov.

**II. Časť**

**Nakladanie s jednotlivými druhmi komunálnych odpadov**

**Článok 1**

**Nakladanie so zmesovým komunálnym odpadom**

1. Prepravu a zneškodňovanie zmesového KO zabezpečuje na území obce zmluvná organizácia

2. Na území obce pre držiteľov odpadu a vlastníkov alebo správcov nehnuteľností, sa uplatňuje intervalový systém zberu zmesového komunálneho odpadu (ďalej len zmesový KO). Intervaly odvozu sú každé dva týždne a určí ich zmluvná organizácia a obec oboznámi s nimi občanov v zmysle Časti 1, článku 6 ods. 18.

3. Držitelia odpadu, ktorými sú vlastníci alebo správcovia nehnuteľností, mimo intravilánu obce , môžu ukladať zmesový KO do verejne prístupných ZN určených na zmesový KO.

4. Podnikateľský subjekt (právnická osoba alebo fyzická osoba oprávnená na podnikanie), ktorý je pôvodcom alebo držiteľom odpadu, ktorý vzniká na území obce pri bezprostrednom výkone činností tvoriacich predmet podnikania podnikateľského subjektu, je povinný zabezpečiť zneškodnenie takéhoto odpadu na vlastné náklady v súlade s týmto VZN a so zákonom o odpadoch. Toto sa netýka odpadov, za ktoré si podnikateľský subjekt platí v zmysle VZN obce Vysoká o miestnom poplatku za komunálne odpady a drobné stavebné odpady.

5. Zneškodňovanie zmesového KO zabezpečí zmluvná organizácia , ktorá spĺňa všetky legislatívne náležitosti.

**Článok 2**

**Triedenie komunálneho odpadu**

1. Každý občan, fyzická osoba – podnikateľ, právnická osoba, sú povinní triediť komunálny odpad na nasledovné zložky:

a) základné zložky: papier (vrátane odpadov z obalov), plasty (vrátane odpadov z obalov), sklo (vrátane odpadov z obalov), nápojové kartóny (viacvrstvové kombinované materiály), kovy a kovové obaly, pneumatiky, elektroodpad z domácností, biologicky rozložiteľný komunálny odpad (BRKO),

b) nebezpečné zložky: rozpúšťadlá, kyseliny, zásady, fotochemické látky, pesticídy, žiarivky a iný odpad obsahujúci ortuť, oleje a tuky, tlačiarenské farby, lepidlá a živice obsahujúce nebezpečné látky, detergenty, liečivá, batérie a akumulátory, elektrické a elektronické zariadenia obsahujúce nebezpečné látky, odpady z vymetania komínov,

c) objemný odpad: nábytok, koberce, obaly a pod.

2. Na ukladanie vytriedených zložiek KO sú občanom k dispozícii nasledovné miesta:

a) mobilný zber – zabezpečuje ho zmluvná organizácia

c) zberné nádoby na vytriedené zložky komunálneho odpadu v zmysle časti 1, článok 6 písm. b s riadnym označením, pre akú zložku odpadu sú určené.

3. Podnikateľský subjekt (právnická osoba alebo fyzická osoba oprávnená na podnikanie), ktorý je pôvodcom alebo držiteľom odpadu, ktorý vzniká na území obce pri bezprostrednom výkone činností tvoriacich predmet podnikania podnikateľského subjektu, je povinný zabezpečiť zhodnotenie alebo zneškodnenie takéhoto odpadu na vlastné náklady v súlade s týmto VZN a so zákonom o odpadoch. Toto sa netýka odpadov, za ktoré si podnikateľský subjekt platí v zmysle VZN obce Vysoká o miestnom poplatku za komunálne odpady a drobné stavebné odpady.

4. Zber, prepravu a zhodnotenie vytriedených zložiek KO zabezpečuje zmluvná organizácia , ktorá spĺňa všetky legislatívne náležitosti.

5. Vlastníci rodinných domov, vlastníci nehnuteľností slúžiacich na individuálnu rekreáciu a vlastníci a správcovia (malé podnikateľské subjekty) nebytových priestorov, ukladajú vytriedené zložky KO do plastových vriec farebne rozlíšených v zmysle Časť 1, článok 6 ods. 3 písm. b). Elektroodpad okrem NO, pôvodcovia a držitelia odpadu sústreďujú na vývozné miesto v deň zberu. Za umiestnenie zberových vriec a uloženie ostatných vytriedených zložiek KO na vývoznom mieste zodpovedajú pôvodcovia a držitelia odpadu.

6. Pôvodcovia odpadu v bytových domoch, organizáciách, školách, sociálnych zariadeniach a pod., ukladajú vytriedené zložky KO do zberových nádob v zmysle Časti 1, článok 6 ods. 3 písm. a), farebne rozlíšených v zmysle čl. Časti 1, článok 6 ods. 3 písm. b).

7. Počet zberových nádob a interval odvozu vytriedených zložiek KO:

a) pôvodca a držiteľ odpadu obdrží po jednom zberovom vreci pre zložky KO: plasty, . Tieto vrecia budú pri zbere vymieňané za vrecia náhradné .Ostatné zložky triedeného zberu sa dopravia do kontajnerových stojísk vybavených zbernými nádobami v zmysle Časti 1, článok 6 ods. 3 písm. b). Interval zberu vytriedených zložiek KO bude určený v kalendári odvozu, ktorý zmluvná organizácia včas zverejní podľa Časti 1, článok 6 ods. 18.

b) pôvodca a držiteľ odpadu uvedený v  ods. 6 je príslušný ku konkrétnemu stojisku, vybavenom zbernými nádobami v zmysle Časti 1, článok 6 ods. 3 písm. b). Zber vytriedených zložiek KO bude vykonávaný podľa potreby.

8. Držitelia odpadu, vlastníci alebo správcovia nehnuteľností, ktorí využívajú svoje nehnuteľnosti na rekreačné účely a nezdržujú sa v čase odvozu odpadu na území obce, môžu ukladať vytriedené zložky odpadu do verejne prístupných ZN podľa druhu odpadu.

9. Platiteľ poplatku v zmysle VZN obce Vysoká o miestnom poplatku za komunálne odpady a drobné stavebné odpady (ďalej len VZN o poplatku za KO a DSO) má náklady na zber, zhodnocovanie a zneškodňovanie jednotlivých zložiek KO zahrnuté v poplatku vyrubenom platobným výmerom.

**Článok 3**

**Nakladanie s drobným stavebným odpadom**

1.  Nakladanie s drobným stavebným odpadom (DSO) na území Obce Vysoká zabezpečuje zmluvný partner ktorý spĺňa všetky legislatívne náležitosti.

2. DSO sa zberá výlučne formou množstvového zberu. Po nahlásení obci, im bude pristavený kontajner, kde môžu fyzické aj právnické osoby odovzdávať DSO. Odber DSO je spoplatnený podľa hmotnosti odovzdaného DSO v zmysle aktuálneho VZN o miestnom poplatku za komunálne odpady a drobné stavebné odpady.

3. Pôvodca alebo držiteľ DSO je povinný vytriediť z neho jednotlivé zložky odpadu podľa tohto VZN. Ďalej je povinný DSO počas realizácie prác zhromažďovať bezpečným spôsobom mimo verejného priestranstva, alebo na verejnom priestranstve výlučne na základe súhlasu obce s využitím verejného priestranstva takým spôsobom, aby nedochádzalo k poškodzovaniu životného prostredia, nadmernému znečisťovaniu okolia a k ohrozovaniu bezpečnosti a zdravia ľudí.

4. Zakazuje sa ukladať kusy tehál, kvadier, betónu a kamene do zberových nádob na zmesový KO.

5. Zakazuje sa ukladať DSO do stojísk a okolo stojísk zberných nádob.

6. Ak bežné udržiavacie práce či rekonštrukčné práce pre fyzickú osobu vykonáva právnická osoba – podnikateľ alebo fyzická osoba – podnikateľ, tak nejde o DSO ale o stavebný odpad a pôvodcom je ten, kto tieto práce pre fyzickú osobu vykonáva. Takýto odpad je povinný odviesť a zneškodniť pôvodca na vlastné náklady.

**Článok 4 Nakladanie s objemným odpadom**

1. Zber, prepravu a zhodnotenie objemného odpadu (ObjO) na území obce zabezpečuje obec alebo zmluvný partner, ktorý spĺňa všetky legislatívne náležitosti. .

2. Zber ObjO sa uskutočňuje minimálne dvakrát ročne formou veľkokapacitných kontajnerov. Celoročne môžu občania ukladať ObjO na určenom mieste do pristavených veľkokapacitných kontajnerov.

3. Obec pravidelne informuje občanov o harmonograme rozmiestnenia a odvozu veľkokapacitných kontajnerov na ObjO.

4. Ukladanie ObjO k stojiskám zberných nádob je zakázané.

**Článok 5**

**Nakladanie s odpadovými pneumatikami**

1. Distribútor pneumatík je povinný:

a) zabezpečiť na svojich predajných miestach spätný zber odpadových pneumatík, bez ohľadu na výrobnú značku a na dátum uvedenia pneumatík na trh, po celú prevádzkovú dobu,

b) informovať konečných používateľov odpadových pneumatík na svojom webovom sídle, ak ho má zriadené, a na mieste, ktoré je pri predaji pneumatík viditeľné a pre verejnosť prístupné, o možnosti bezplatného spätného zberu,

2. Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.

3. Zakazuje sa ukladať odpadové pneumatiky:

a) do zberných nádob na zber zmesového komunálneho odpadu,

b) do zberných nádob na vytriedené zložky komunálneho odpadu,

c) do veľkokapacitných kontajnerov určených na zber objemného odpadu v zmysle Časti 2, článku 4. ods. 2,

d) do stojísk a ku stojiskám zberných nádob.

**Článok 6**

**Nakladanie s biologicky rozložiteľným komunálnym odpadom**

1. Medzi biologicky rozložiteľný komunálny odpad (BRKO) patrí:

a) zelený bioodpad podľa Časti 1, článku 2, ods. 26 (kat. číslo 20 02 01),

b) kuchynský bioodpad podľa Časti 1, článku 2, ods. 27 (kat. číslo 20 01 08 a 20 01 25)

c) iné biologicky rozložiteľné odpady, podľa Časti 1, článku 2 ods. 28 (kat. číslo 20 01 01, 20 01 11, 20 01 38, 20 03 02, 20 03 04).

2. BRKO sa zhodnocuje kompostovaním alebo anaeróbnou digesciou.

3. V rodinných domoch, záhradách a rekreačných chalupách si občan prednostne kompostuje BRKO formou domáceho kompostovania.

4. Ak má občan väčšie množstvo zeleného BRKO (lístie, konáre, burina, tráva), ktoré nie je schopný skompostovať v domácom kompostovisku oznámi túto skutočnosť Obci.

5. Zelený bioodpad (podľa časti 1,článku 2 ods. 26) je zakázané spaľovať a ukladať do ZN na zmesový KO. Zákaz sa nevzťahuje na spaľovanie palivového dreva.

6

7. Každý občan obce Vysoká môže priniesť na kontajnerové stojisko odpadové jedlé oleje a tuky (kat. číslo 20 01 25) uzatvorené v PET fľaši a uložiť ich na určené miesto.

Obec Vysoká nezabezpečuje výkon triedeného zberu kuchynského bioodpadu z domácností v zmysle § 81, ods. 7, písm. b) zákona o odpadoch, pretože je to pre obec ekonomicky neúnosné, keďže náklady na nakladanie s komunálnymi odpadmi nemožno pokryť ani pri určení miestneho poplatku vo výške 50 % zo zákonom ustanovenej hornej hranice sadzby miestneho poplatku (§ 81, ods.21, písm. d) zákona o odpadoch). Týmto nie sú dotknuté povinnosti prevádzkovateľa kuchyne podľa Časti 2, článku 7.

**Článok 7**

**Nakladanie s biologicky rozložiteľným kuchynským a reštauračným odpadom od prevádzkovateľa kuchyne**

1. Prevádzkovateľ kuchyne podľa Časti 1, článku 2, ods. 29 je povinný zaviesť a zabezpečovať vykonávanie triedeného zberu pre biologicky rozložiteľný kuchynský a reštauračný odpad podľa Časti 1, článku 2, ods. 27 (ďalej len kuchynský bioodpad), ktorého je pôvodcom.

2. Prevádzkovateľ kuchyne je zodpovedný za nakladanie s kuchynským bioodpadom, ktorého je pôvodcom. Tento odpad nesmie dávať do nádob určených na zber komunálnych odpadov v obci Vysoká.

3. Zberné nádoby na kuchynský bioodpad musia byť umiestnené v areáli prevádzkovateľa kuchyne.

4. Prevádzkovateľ kuchyne je povinný oznámiť obci Vysoká, či nakladanie s kuchynským bioodpadom si zabezpečuje sám alebo prostredníctvom tretieho subjektu, s ktorým uzatvoril zmluvu, a ktorý má potrebné oprávnenia na nakladanie s týmto odpadom.

5. Pri nakladaní s kuchynským bioodpadom musí prevádzkovateľ kuchyne postupovať v súlade so zákonom o odpadoch.

6. Prevádzkovateľ kuchyne má zakázané:

a) používať drviče biologicky rozložiteľného kuchynského a reštauračného odpadu napojené na verejnú kanalizáciu; uvedený zákaz sa neuplatní, ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd uzavretej podľa osobitného predpisu,

b) zbaviť sa použitých jedlých olejov a tukov vypúšťaním do kanalizácie.

**Článok 8**

**Nakladanie s odpadom zo žúmp a septikov**

1. Na území Obce Vysoká pre držiteľov odpadu sa zber odpadov zo žúmp a septikov (OŽS) uplatňuje objednávkovým systémom zberu.

2. Prepravu a zneškodňovanie OŽS zabezpečuje na území obce zmluvný partner. Zneškodňovanie prebieha formou zmluvného partnera výhradne v zariadeniach spĺňajúcich legislatívne požiadavky.

3. Náklady za prepravu a zneškodňovanie OŽS hradí držiteľ OŽS v zmysle zmluvných vzťahov.

4. Držiteľ OŽS, ktorý je zároveň vlastníkom alebo správcom žumpy alebo septiku je povinný po dobu 3 rokov viesť evidenciu a uchovávať doklady o zabezpečení zneškodňovania OŽS

**Článok 9**

**Nakladanie s nebezpečnými odpadmi (odpad z domácností s obsahom škodlivín)**

1. Zber, prepravu a zhodnotenie nebezpečných odpadov (NO) na území obce zabezpečuje organizácia , ktorá spĺňa všetky legislatívne požiadavky na vykonávanie tejto činnosti a ktorá má s obcou uzatvorenú zmluvu na výkon tejto činnosti v zmysle § 81, ods. 13 zákona o odpadoch (ďalej len zberová spoločnosť).

Zhodnotenie a zneškodnenie NO zabezpečujú len  tí zmluvný partneri, ktorí sú odborne spôsobilí na nakladanie s nebezpečnými odpadmi, sú držiteľmi príslušných súhlasov na nakladanie s nebezpečnými odpadmi a v prípade zhodnocovania a zneškodňovania opotrebovaných batérií a akumulátorov, odpadových olejov, starých vozidiel, elektrických a elektronických zariadení musia byť aj držiteľmi autorizácie v zmysle zákona o odpadoch.

2. Zber NO sa uskutočňuje minimálne dvakrát ročne vyložením NO na určené vývozné miesto max. 24 hod pred zberom.

3. Obec po dohode zo zmluvnou organizáciou pravidelne informuje občanov o harmonograme zberu a umiestnenia vývozných miest.

**Článok 10 Nakladanie s elektroodpadom z domácností a s prenosnými batériami a akumulátormi**

1. Obec umožní výrobcovi elektrozariadení a výrobcovi prenosných batérií a akumulátorov, príslušnej tretej osobe alebo príslušnej OZV na ich náklady:

a) zaviesť a prevádzkovať na jej území systém oddeleného zberu elektroodpadu z domácností a použitých prenosných batérií a akumulátorov,

b) užívať v rozsahu potrebnom na tento účel existujúce zariadenia na zber komunálnych odpadov.

2. Celoročne môžu občania bezplatne ukladať elektroodpad z domácností a použité prenosné batérie a akumulátory na určenom mieste.

**III. Časť**

**Kompetencie OBCE**

**Článok 1**

1. Obec vo veciach štátnej správy odpadového hospodárstva:

a) prejednáva priestupky v odpadovom hospodárstve v zmysle § 109 zákona o odpadoch,

b) poskytuje držiteľovi odpadu informácie o umiestnení a činnosti zariadení na nakladanie s odpadmi na území obce,

c) dáva v stavebnom konaní vyjadrenie k zamýšľanému spôsobu nakladania s odpadmi zo stavebnej činnosti s výnimkou DSO,

d) najmenej jeden krát ročne zabezpečí vyhodnotenie efektívnosti triedeného zberu vrátane príjmu z predaja vytriedených zložiek KO a o spôsobe ich zhodnotenia alebo zneškodnenia.

**IV. Časť**

**SaNkcie**

**Článok 1**

**Priestupky**

1. Priestupku sa dopustí ten, kto:

a) zneškodní odpad alebo zhodnotí odpad v rozpore s týmto VZN (§ 13 písm. b) zákona o odpadoch),

b) uloží odpad na iné miesto, než na miesto určené obcou v tomto VZN (§ 13 písm. a) a § 81 ods. 6 písm. a) zákona o odpadoch),

c) nesplní oznamovaciu povinnosť podľa 4asti 1, článku 5 ods. 2 tohto VZN (§ 15 ods. 2 zákona o odpadoch),

d) nakladá s odpadovými pneumatikami v rozpore s časťou 2,článok 5 ods. 2 tohto VZN (§ 72 zákona o odpadoch),

e) nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch,

f) koná v rozpore s § 81 ods. 6 písm. b) zákona o odpadoch,

i) koná v rozpore s § 81 ods. 9 zákona o odpadoch,

j) koná v rozpore s § 81 ods. 13 zákona o odpadoch,

k) neposkytne obcou požadované údaje podľa tohto VZN (§ 81 ods. 17 zákona o odpadoch).

2. Za priestupok podľa odseku 1 písm. a) až d) možno uložiť pokutu do 165,96 Eur.

3. Priestupky podľa ods. 1 písm. a) až k) prejednáva obec a výnosy z pokút uložených za priestupky sú príjmom rozpočtu obce.

4. Na priestupky a ich prejednávanie sa vzťahujú všeobecné predpisy o prejednávaní priestupkov (zákona SNR č. 372/1990 Zb. v platnom znení), ak zákon neustanovuje inak.

**Článok 2**

**Pokuty právnickým osobám**

1. Právnickej osobe alebo fyzickej osobe oprávnenej na podnikanie, ktorá poruší toto VZN môže starosta obce v súlade s § 13 ods. 9 písm. a) a b) zákona SNR č. 369/1990 Zb. o obecnom zriadení v znení neskorších predpisov uložiť pokutu do výšky 3 380,00 Eur. Výnosy z pokút sú príjmom rozpočtu obce.

**Časť 5**

**Záverečné ustanovenia**

**Článok 1**

1. Na tomto VZN sa uznieslo Obecné zastupiteľstva vo Vysokej dňa 15.12.2015 uznesením č.4/2015

2. Počas vyvesenia návrhu neboli podané pripomienky

3. Toto VZN nadobúda účinnosť dňom 1.1.2016

Valéria Kuková

starostka obce

Zverejnené na pripomienkovanie: 27.11.2015

(podľa § 6 ods. 3 a 4 zák.č. 369/1990 Zb.)